Kelly Sildaru

**Kelly Sildaru** (sündinud 17. veebruaril 2002 Tallinnas) on eesti vigursuusataja, olümpiamängude pronksmedalist (2022).

Sildaru on esimene eestlasest vigursuusatamise maailmameister, X Gamesi võistluse võitja ja maailma noorim kahekordne X Gamesi võitja, kuuekordne juunioride maailmameister. 

2019. aasta X Gamesil Aspenis võistles Sildaru rennisõidus, pargisõidus ja Big Airi hüpetes, kus ta võitis igalt alalt medali, saades sellega esimeseks suusasportlaseks, kes on pärast 1997. aastat ühelt X Gamesilt võitnud kolm medalit.

## Saavutused
### Dew Tour
Kelly Sildaru võitis detsembris 2015 Dew Touri võistluse USA-s Colorado osariigis Breckenridge'is vigursuusatamise distsipliinis nimega pargisõit (inglise keeles *slopestyle*). Kuigi ta oli sel ajal vaid 13-aastane, võitis ta Winter X Gamesi võitjat Emma Dahlströmi ja 2014. aasta olümpiakulda Dara Howelli olulise punktivahega. Kuna mitmetel suurvõistlustel (nagu olümpiamängud ja maailma karikasarja osavõistlused) on vanusepiirang 15 aastat, ei saanud Sildaru neil mitmel aastal osaleda. X Gamesi võistlusel saab osaleda kutsetega, mida Sildaru Dew Touri võitmiseni ei olnud veel saanud.

2016. aastal võitis Sildaru 159,33 punktiga Dew Touri juba teist korda ning 2018. aastal kolmandat korda. 2021. aastal võitis ta Dew Touril esikoha tänavasõidus, rennisõidus (*half-pipe*) oli Sildaru teine.

### X Games
2016. aasta jaanuaris Aspenis toimunud X Gamesi võistlusel saavutas Sildaru pargisõidus esikoha, kogudes 93,0 punkti. Teiseks tulnud Norra vigursuusatajat Tiril Sjåstad Christianseni edestas eestlanna 1,34 punktiga. Kelly Sildarust sai sellega kõigi aegade noorim talviste X Gamesi võistluste võitja.

2017. aastal saavutas ta Aspenis vigurhüpetes (Big Air) teise koha (84 punkti), kaotades võitjale Lisa Zimmermannile vaid 1 punktiga. Pargisõidus võitis Kelly 92,33 punktiga esikoha, olles selle tulemusega noorim X Gamesi võistluste kahekordne võitja. 

Norras Hafjellis toimunud Euroopa X-mängudel saavutas ta Big Air võistluses 2016. aastal neljanda koha ning 2017. aastal võitis hõbemedali. 

Hiljem on Sildaru võitnud X-mängudel USA-s kuldmedali pargisõidus aastatel 2017, 2019 ja 2020; rennisõidus 2020. ja 2021. aastal kuldmedali ning 2019. aastal hõbemedali; vigurhüpetes 2017. aastal hõbe- ja 2019. aastal pronksmedali.

### Vigursuusatamise MM
Park Citys 2019. aastal toimunud vigursuusatamise ja lumelaua täiskasvanute maailmameistrivõistlustel võitis Sildaru kuldmedali rennisõidus.

Juunioride maailmameistrivõistlutel tuli ta 2017. ja 2018. aastal rennisõidus; aastatel 2017–2019 pargisõidus ja ning 2019. aastal vigurhüpetes juunioride maailmameistriks (2018. aastal sai hüpetes hõbemedali). 2019. aasta lõpuks oli Sildaru nende tulemustega 2003. aastast peetavate vigursuusatamise ja lumelaua juunioride maailmameistrivõistluste läbi aegade edukaim naisjuunior nii kuldmedalite kui medalite koguarvu poolest.

### Olümpiamängud
Ta jättis vigastuse tõttu 2018. aasta taliolümpiamängud vahele.

2022. aasta taliolümpiamängudel võitis ta pargisõidus kvalifikatsiooni ja saavutas finaalis 3. koha; see pronksmedal oli Eesti esimene taliolümpiamängude medal alates 2010. aasta taliolümpiamängudest. Rennisõidus jõudis ta 4. kohale. Big Airi hüpete kvalifikatsioonis sai ta 17. koha ja ei pääsenud edasi finaali.

Pekingi taliolümpiamängude avatseremoonial oli ta ka üks Eesti lipu kandjaid.

2026. aasta taliolümpiamängudel Milanos ja Cortina d'Ampezzos jäi Sildaru tulemuseks rennisõidu 13. koht.

### Muud võistlused
2014. aastal tuli Sildaru pargisõidus ja rennisõidus Šveitsi meistriks (Swiss Freeski Open).

Ta on osalenud ka Prantsusmaal SFR Freestyle Touril, kus võitis 2014., 2015. ja 2016. aasta Varsi osavõistluse. Lisaks võitis ta 2016. aastal AFB World Touri.

2016. aasta märtsis võitis ta esikoha ameeriklanna Keri Hermani ja rootslanna Emma Dahlströmi ees European Freeski Open võistlusel Šveitsis Laaxis, kui sai parima laskumise eest 95,16 punkti. 2016. aasta märtsi lõpus tõusis ta AFP naiste maailma edetabelis pargisõidu arvestuses esikohale, olles teeninud hooaja jooksul viis võitu ja kogunud 3875 punkti.

Eesti meistriks on Sildaru tulnud 2015. aastal pargisõidus ning vigurhüpetes ja 2017. ja 2024. aastal vigurhüpetas (Big Air).

### Maailma karikasarja võistlused
Maailma karikasarja etapivõidud:

Sildaru on võitnud maailmakarikasarja võistlustel aastatel 2017–2025 kokku 13 korral poodiumikoha.

## Meediakajastus
Kelli Sildaru spordisaavutused on algusest peale pälvinud rohkesti nii Eesti kui ka rahvusvahelise meedia tähelepanu. Tema isa Tõnis Sildaru ütles 2016. aastal intervjuus ETV saatele "Ringvaade", et Kelly meediat eriti ei jälgi, tänu millele on tal säilinud lapsepõlv.

## Elulooraamat
* 2022 – Kalle Muuli. "Imelaps. Kelly Sildaru lugu". Tallinn, KAVA kirjastus, 2022. 246 lk.

## Tunnustus
* 2016 – aasta noorsportlane  
* 2016. aastal sai ta Eesti Meelelahutusauhinna parima sportliku meelelahutaja kategoorias. 
* 2017 – Eesti Vabariigi spordipreemia (eduka esinemise eest rahvusvahelistel ekstreemspordivõistlustel 2016. aastal)
* 2017 – aasta noorsportlane 
* 2017 – Euroopa parim noor talisportlane
* 2018 – aasta noorsportlane 
* 2018 – Saaremaa Delifood OÜ nimetas Kelly ja Henry Sildaru auks oma uued kohukesesarjad: KellyBar ja HenryBar. 
* 2019 – aasta noorsportlane 
* 2019 – aasta naissportlane
* 2019 – Eesti Vabariigi spordipreemia (vigursuusataja, võitis kaks kuldmedalit juunioride vigursuusatamise maailmameistrivõistlustel pargisõidus ja rennisõidus ning valiti Eesti aasta parimaks noorsportlaseks)
* 2020 – Eesti Vabariigi spordipreemia (täiskasvanute MM-i vigursuusatamise kuldmedal, kahekordne juuniorite kuldmedal ning X-Mängude kuld-, hõbe- ning pronksmedal)
* 2020 – aasta noorsportlane 
* 2022 – Valgetähe III klassi teenetemärk
* 2022 – Tallinna aasta naissportlane
* 2022 – aasta naissportlane

## Isiklikku
Kelly Sildaru on sündinud ja elab Tallinnas. Ta alustas suusatamist juba paariaastaselt ja tema esimene treener oli isa Tõnis Sildaru. Tema ema on Lilian Talving. Kelly Sildaru noorem vend Henry (sündinud 2006) tegeleb samuti vigursuusatamisega ja koos esinesid nad 2014. aastal noortefilmis "Love Life Movie". Kelly Sildaru lõpetas 2021. aastal Tallinna Saksa Gümnaasiumi.

2017. aastal vigastas Kelly Sildaru treeningul vasaku põlve ristatisidet.

2023. aasta jaanuari lõpus vigastas Kelly Sildaru X-mängudeks valmistumisel treeningul oma parema põlve ristatisidet ja meniskit. 2024. aasta novembris Austrias peetud maailmakarikaetapi soojendusvõistlusel vigastas ta vasaku põlve eesmist ristatisidet.

Kelly Sildaru elukaaslane Mihkel Ustav on ühtlasi ka Kelly treener. Paar on koos olnud aastast 2019.

2024. aastal valmis Kelly Sildarust portreefilm "Kelly – kellegi teise unistus", režissöörid Helen Lõhmus ja Leana Jalukse.  

## Viited

## Välislingid

*
* Kelly Sildaru FIS lehel
* Kelly & Henry I Sildaru.com
* Kelly Sildaru Eesti Suusaliidu lehel
* Kelly Sildaru Red Bulli lehel
* Kelly Sildarut tutvustav X Gamesi leht
* Gunnar Leheste. Idüllist jäid järele vaid riismed. Kogu Eesti silme all kasvanud suusapere peab tulist meediasõda ja kohtuvaidlust. Sport. Delfi. 24. mai 2024
* Ralf Sauter. Kelly Sildaru portreefilmist: lugu muutus, sest meil polnud enam superpere. Postimees. Kultuur. 24. oktoober 2024